b"\n_START_ARTICLE_\nKiikku (digitaalitekniikka)\n_START_PARAGRAPH_\nKiikku on digitaalitekniikassa komponentti, joka s\xc3\xa4ilytt\xc3\xa4\xc3\xa4 sille asetetun loogisen tilan, eli muistaa yhden bitin. S\xc3\xa4ilytett\xc3\xa4v\xc3\xa4n bitin arvo riippuu kiikun tyypist\xc3\xa4, tulojen tilasta ja l\xc3\xa4ht\xc3\xb6jen edellisest\xc3\xa4 tilasta. Kiikkupiirit koostuvat loogisista porteista, joista osa on takaisinkytketty muisti-ilmi\xc3\xb6n aikaansaamiseksi. Digitaalisia j\xc3\xa4rjestelmi\xc3\xa4 suunniteltaessa kiikuista muodostetaan rekistereit\xc3\xa4 eli useamman bitin tallentavia muistikomponentteja. Esimerkiksi suorittimien nopeat SRAM-tyyppiset rekisterit ja v\xc3\xa4limuistit on toteutettu kiikuilla.\n_START_SECTION_\nD-kiikku\n_START_PARAGRAPH_\nD-kiikku on nyky\xc3\xa4\xc3\xa4n eniten k\xc3\xa4ytetty kiikkutyyppi. Siin\xc3\xa4 on datasis\xc3\xa4\xc3\xa4ntulo D, reunaherkk\xc3\xa4 kellosis\xc3\xa4\xc3\xa4ntulo Clk, ulostulo Q ja mahdollisesti invertoitu ulostulo Q'. D-kiikussa voi my\xc3\xb6s olla asynkroniset asetus- ja nollausulostulot S ja R (set ja reset). Kun kellosignaali Clk nousee, tallentuu datasis\xc3\xa4\xc3\xa4ntulon D arvo kiikkuun. Kiikun arvo on t\xc3\xa4ll\xc3\xb6in luettavissa Q-ulostulosta ja sen inverssi Q'-ulostulosta._NEWLINE_D-kiikku voidaan toteuttaa nk. master-slave-kytkenn\xc3\xa4ll\xc3\xa4, jossa kytket\xc3\xa4\xc3\xa4n kaksi D-ver\xc3\xa4j\xc3\xa4\xc3\xa4 per\xc3\xa4kk\xc3\xa4in. Kytkent\xc3\xa4 on ulkoisesti reunaherkk\xc3\xa4, mutta sen sis\xc3\xa4iset komponentit ovat tasoherkki\xc3\xa4.\n_START_SECTION_\nT-kiikku\n_START_PARAGRAPH_\nT-kiikku eli toggle-kiikku vaihtaa tilaansa kellopulssin aktiivisella reunalla, jos T = 1 ja s\xc3\xa4ilytt\xc3\xa4\xc3\xa4 edellisen tilansa, jos T = 0. T-kiikulla voidaan esimerkiksi puolittaa kellosignaalin taajuus. Kytkem\xc3\xa4ll\xc3\xa4 useampia T-kiikkuja per\xc3\xa4kk\xc3\xa4in muodostuu laskuri, joka laskee bin\xc3\xa4\xc3\xa4rilukuja kellopulssin tahdissa."